Kisah Kada Basinyal
Supan banar Garbus limbah katahuan kakawalannya kada tahu bunyi sms lawan bunyi talipun. Paksa ai inya bahimat balajar lawan Palui wan Tulamak cara mamakai HP. Matan mamicik tilpon, manilpon, masms sampai mambuka wan mahapus sms inya lajari. Barakat cangkal, bisa jua sakalinya Garbus mamakai HP.
“Tarimakasih banyak kakawalan lah, ahirnya bisa jua aku mamakai HP,” ujar Garbus kahimungan.
“Makanya Bus ai, kada usah baagak,” ujar Tulamak.
“Ayu ja aku salah, kada handak lagi bakoyo,” ujar Garbus.
“Kaya apa kita hari ini, jadi kada maunjun ka kampung sabalah? Ujar habar iwak haruannya rami banar,” ujar Palui maingatakan rancana maunjunan.
“Akur banar Lui ai. Kita bawa HP lah, kawa ba SMS an sambil maunjun,” ujar Garbus kahimungan.
“Baapa sambil ba sms-an Bus? maulah kada janak haja maunjunnya,” ujar Tulamak.
“Aku kabalujuran dapat patuhan bibinian di kampung sabalah, kawa ba sms-an,” ujar Garbus lihum.
“Nah, ini kada baiknya, baisi HP dipakai gasan bagandakan,” ujar Tulamak. “Hati-hati ikam bus ai, kalu katahauan bini ikam, bisa parang dunia.”
Sampai di wadah paunjunan, Garbus langsung mambuka HP. Langsung inya ma-SMS bibinian itu. Tapi sms nya kada mau-mau takirim. Bingung inya malihat HP-nya. Tulamak wan Palui nang baparakan duduk muyak jua mandangar bunyi HP garbus.
“Ampih pang sudah bus, iwakku mauk nah mandangar bunyinya,” ujar Palui sarik
“Sms-nya kada mau takirim tarus Lui ai, kanapa yu? ujar Garbus.
“Sini pang aku lihati?” ujar Palui marabuti ka HP garbus.
“Cucuk haja sms ikam kada mau takirim Bus ai, sinyal nya kadada,” ujar Palui mamadahi.
“Kanapa jadi kaya itu? maka samalam aku manukar HP ini langkap lawan kotak, ces cesan lawan sinyalnya,” ujar Garbus.
“Sinyal itu nang bagaris-garis di atas layarnya ini nah. Bila garisnya hibak artinya sinyalnya kuat. Bila kadada garisnya baarti kadada sinyalnya ai, artinya kita kada kawa manalipun,” ujar Palui mamadahi Garbus nang pina kidu.
“Dikampung ni balum ada antena pamancarnya, makanya kada basinyal HP ikam : ujar Tulamak umpat mamadahi.
“Kalu kaya itu aku bulik haja, Aku kada jadi maunjun,” ujar Garbus .
“Handak ka mana Bus?” ujar Palui heran.
“Handak manukar sinyal,” ujar Garbus mangaluyur bulik.
“Ayu ja Bus ai, badahulu. Tukarakan sinyalnya banyak-banyak lah,” ujar Palui wan Tulamak takarinyum haja malihat kawalnya nang pina kidu itu.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn